Modesta Sanginés Uriarte

Modesta Sanginés Uriarte (La Paz, Bolivia, 1832ko otsailaren 26a – Pau, Frantzia, 1887ko otsailaren 5a) Boliviako konpositore eta idazlea izan zen, literaturan eta kazetaritzan egindako lanagatik eta musika-konposizioengatik ezaguna.

 Bizitza 

Indalecio Calderón Sanginés, politikari boliviarra, eta Manuela Uriarte Sagarnagaren alaba izan zen. Dámasa Cabezón txiletar hezitzaile ospetsuak zuzendutako neskentzako eskolan ikasi zuen. Horrez gain, frantsesa, italiera eta piano ikasketak izan zituen.

Emakume autonomoa izan zen, ez ezkontzea erabaki zuen eta gurasoak hiltzean nebaren babespean geratu beharrean senideen etxetik alde egin zuen bakarrik bizitzeko.

1863an, Bernardino Sagarnagarekin batera, La Pazeko Elkarte Filarmonikoa sortu zuen. 1875ean Jardincito de Maria egunkaria sortu zuen, gerora Semanario Católico (1878). Bere lan musikala ere nabarmena izan zen: 50 konposizio baino gehiago sortu zituen, besteak beste, mazurka, bals, gabon-kantak eta musika erlijiosoa. Garaiko  pertsonaia garrantzitsuekin lan egin zuen, Norberto Luna, Benedetto Vincenti eta Eloy Salmón adibide.

Zazpi musika-lan argitaratu zituen Parisen eta Ozeano Bareko Gerrako zauritu eta presoentzako dirua biltzeko gaualdiak antolatu zituen bere etxean. Aldi labur batez, hizkuntza-irakasle ere aritu zen.

Filantropian ere aritu zen, batez ere emakumeekin. Sociedad de Beneficencia  elkarteko kide izan zen, eta bere diruarekin eraiki zuen hiriko Loaiza Ospitaleko gela bat.

54 urte zituela hil zen Paun (Frantzia). Boliviako ministroa zen Aniceto Arcek, gerora presidentea, Frantziako kolonia boliviarrarekin batera, omenaldia eskaini zion. Handik gutxira, bere gorpuzkiak bere jaioterrira eramateko eskaria egin zuen nebak.

 Lanak 

 Musika 

 Colección de piezas (1864-1880) titulada El Alto de la Alianza
 Plegaria a Jesús Crucificado
 Cantos a la Virgen
 Villancicos
 Variaciones sobre el tema del Himno Nacional 
 La brisa del Uchamachi
 Arroyuelo
 Recuerdo de los Andes 
 Zapateo Indio
 Pensamiento 
 Recuerdo a la memoria del Dr. Rigoberto Torrico
 Olas del lago
 Los pajaritos
 Bailecito al gusto del país

 Literatura 

 Trabajos de aguja - nociones de economía doméstica - sencillas preparaciones para alimentos (1874)
 Leyenda "El Desertor" en la antología Leyendas Nacionales
 Dos leyendas: "Las dos Claras" e "Hijo del Cóndor" (1876)
 A la muerte de mi madre

 Aitortzak 

 Boliviako La Pazeko Udal Gobernu Autonomoaren menpeko Franz Tamayo Kultur Etxeak bere izena daraman auditoriuma dauka. 
 Bere omenez izendatutako ikastetxe publiko bat dago.

 Erreferentziak 

 Kanpo estekak 

Kategoria:Parisen hildakoak
Kategoria:Boliviako idazleak
Kategoria:Boliviako artistak
Kategoria:Euskal boliviarrak
Kategoria:XIX. mendeko emakume idazleak
Kategoria:Boliviako musikariak
Kategoria:Emakume musikariak
Kategoria:Boliviako feministak
Kategoria:Filantropoak